
Zadeva: Predhodno dodatno mnenje na predlog Zakona o spremembah in dopolnitvah zakona o osebni izkaznici EVA: 2007-1711-0024
Zveza: 212–90/2007/21 (13-02)
Spoštovani!

Na podlagi 1. odstavka 48. člena Zakona o varstvu osebnih podatkov (Ur. l. RS, uradno prečiščeno besedilo, št. 94/07, v nadaljevanju ZVOP-1), mnenja Službe za zakonodajo Vlade Republike Slovenije, št. 200-5/2007-Š, z dne 28. 1. 2008 ter vašega dodatnega zaprosila preko elektronske pošte, vam posredujemo dodatno stališče Informacijskega pooblaščenca (v nadaljevanju: Pooblaščenec) z vidika njegovih pristojnosti glede ustavno zagotovljenega varstva osebnih podatkov na v vašem dopisu izpostavljene zadnje spremembe Predloga Zakona o spremembah in dopolnitvah zakona o osebni izkaznici EVA: 2007–1711– 0024 (v nadaljevanju: predlog Zakona). Pooblaščenec v zvezi s tem uvodoma ponovno opozarja, da pomeni širitev kroga elektronskih osebnih dokumentov za uveljavljanje pravic iz obveznega in prostovoljnega zdravstvenega zavarovanja glede na bistveno širši namen uporabe osebne izkaznice z vidika potreb po strožjem varstvu občutljivih osebnih podatkov, ki se obdelujejo na področju zdravstvenega varstva in zdravstvenega zavarovanja, zaradi preprečevanja njihovih zlorab, resno nevarnost za varstvo informacijske zasebnosti posameznikov.
V izogib ponavljanju že izraženih stališč Pooblaščenca, se ta v tem mnenju v nadaljevanju posebej opredeljuje le do v mnenju Službe za zakonodajo Vlade Republike Slovenije, št. 200-5/2007-Š, z dne 28. 1. 2008 izraženih pripomb glede določb predloga Zakona, ki se nanašajo na 4. člen predloga Zakona, ki ureja tretji odstavek novega 3. a člena glede kopiranja osebne izkaznice, ter na 6. člen predloga Zakona, ki ureja drugi in četrti odstavek spremenjenega 5. člena zakona o osebni izkaznici. Že izraženi zadržki in opozorila Pooblaščenca, posredovana Ministrstvu za notranje zadeve v mnenjih Pooblaščenca št. 007-79/2007/4, z dne 3. 1. 2008 in št. 007-79/2007/6, z dne 24. 1. 2008 glede predlagane ureditve širitve kroga elektronskih osebnih dokumentov za uveljavljanje pravic iz obveznega in prostovoljnega zdravstvenega zavarovanja, tako ostajajo.
K 4. členu

V zvezi s predlaganim besedilom 4. člena predloga Zakona, ki ureja nov 3. a člen zakona o osebni izkaznici, Pooblaščenec pozdravlja dejstvo, da je predlagatelj zakona v veliki meri upošteval stališča Pooblaščenca v zvezi z ureditvijo pogojev dopustnosti sicer prepovedanega kopiranja osebne izkaznice. 
Zadnja verzija besedila predlaganega tretjega in četrtega odstavka novega 3.a člena zakona o osebni izkaznici se glasi:

»Kopiranje osebne izkaznice je dovoljeno tudi v primeru, ko poseben predpis državljanu nalaga, da vlogi, s katero uveljavlja posamezno pravico, priloži dokazilo o državljanstvu.
Ob kopiranju osebne izkaznice je treba z ustrezno oznako na kopiji zagotoviti, da se kopija osebne izkaznice ne bo uporabljala za druge namene.«
Glede pripomb Službe za zakonodajo v zvezi z določilom tretjega odstavka novega 3.a člena zakona o osebni izkaznici o morebitnem kopiranju lastne osebne izkaznice, Pooblaščenec pojasnjuje, da gre v opisanem primeru fotokopiranja lastne osebne izkaznice za lastno hrambo, kot ga navaja Služba za zakonodajo, dejansko za domačo uporabo osebnih podatkov v smislu določil 7. člena ZVOP-1. Ta določa, da se ZVOP-1 ne uporablja za obdelavo osebnih podatkov, ki jo izvajajo posamezniki izključno za osebno uporabo, družinsko življenje ali za druge domače potrebe. Glede na to, da gre v primeru fotokopiranja osebne izkaznice za eno izmed oblik obdelave osebnih podatkov, zanjo veljajo, v kolikor ta ni posebej opredeljena v specialnih zakonih (v tem primeru v zakonu o osebni izkaznici), subsidiarno določbe ZVOP-1. Navedena določba 7. člena ZVOP-1 v tem primeru tako pomeni, da lahko posamezniki fotokopirajo lastne osebne izkaznice oziroma osebne izkaznice bližnjih izključno v okviru zasebnega življenja za osebno uporabo, družinsko življenje ali za druge domače potrebe, kamor nedvomno sodi fotokopiranje lastne in na primer otrokove ipd. osebne izkaznice za lastno hrambo. Nikakor pa na primer v krog obdelave za domače potrebe in s tem izven določil 3.a člena zakona o osebni izkaznici, ne bi sodilo fotokopiranje osebnih izkaznic članov društva ipd.
Pooblaščenec se v nadaljevanju strinja, da bi vključitev besede »vsakem« pred besedo »kopiranju« v četrtem odstavku novega 3.a člena pripomogla k dodatni jasnosti določbe. 

K 6. členu

Kolikor je znano Pooblaščencu, pomeni vloga državnega overitelja pri izdajanju kvalificiranih potrdil dodaten varnostni mehanizem glede zagotavljanja ustrezne ravni kakovosti in varnosti izdelave digitalnih potrdil. Pooblaščenec zato ne vidi razloga za izključitev vloge državnega overitelja pri izdaji tovrstnih potrdil. Predlagamo pa, da predlagatelj predloga Zakona v predlaganem besedilu 6. člena predloga Zakona, ki ureja spremenjen drugi odstavek 5. člena zakona o osebni izkaznici, v izogib nejasnostim bodisi dopolni besedilo s sklicevanjem na ustrezen predpis, ki opredeljuje vlogo državnega overitelja, bodisi to navede v obrazložitvi.

Pooblaščenec se strinja z opozorilom Službe Vlade za zakonodajo, da bi moral biti vlagatelj vloge za izdajo osebne izkaznice ob vložitvi vloge poučen o obeh možnostih in njihovih posledicah, torej tako o možnosti pridobitve osebne izkaznice z digitalnim potrdilom kot tudi o možnosti pridobitve osebne izkaznice brez digitalnega potrdila. Drugo vprašanje, ki se ob tem izpostavlja, je, ali se naj to uredi z zakonom ali ustreznim podzakonskim podpisom. 

Pooblaščenec predlaga, da se v predlaganem četrtem odstavku spremenjenega 5. člena zakona o osebni izkaznici, s ciljem jasnejše dikcije besedila zakona v skladu z drugim odstavkom 8. člena ZVOP-1 (o seznanitvi posameznika z namenom obdelave osebnih podatkov) zapiše, da se osebna izkaznica iz drugega odstavka tega člena lahko izda le na podlagi osebne privolitve posameznika in da posameznik takšno privolitev izrazi z vložitvijo oziroma podpisom vloge za izdajo te osebne izkaznice. Ob tem pa Pooblaščenec poudarja, da mora v tem delu ostati besedilo, ki določa, da mora biti Posameznik ob vložitvi vloge seznanjen z namenom uporabe takšne osebne izkaznice.
Predlagamo, da navedene pripombe upoštevate in se vam obenem ponovno zahvaljujemo za trud in prizadevanje, ki ste ga in ga še boste vložili v rešitev oziroma izboljšavo predloga zakona. 

S spoštovanjem,

    







Informacijski pooblaščenec:        


          






     Nataša Pirc Musar, univ.dipl.prav.,

            







pooblaščenka

Vročiti: 

•
Naslovniku navadno in po elektronski pošti na gp.mnz@gov.si in iris.jeglic@gov.si
•
Arhiv, tu.

V vednost: Ministrstvo za pravosodje - gp.mp@gov.si, peter.pavlin@gov.si

